Trys muškietininkai

Trys muškietininkai () – prancūzų istorinis nuotykių romanas, kurį 1844 m. parašė ir publikavo prancūzų rašytojas Aleksandras Diuma. Kaip ir kai kuriuos kitus savo kūrinius, šį kūrinį parašė bendradarbiaudamas su neidentifikuotu rašytoju, pasirašiusiu kaip Ogiustas Makė. Priskiriamas kovų kardais žanrui (), jo ypatybė – špagomis apsiginklavusių galantiškų herojų kova už teisingumą.

Veiksmas vyksta 1625–1628 m. Pasakojama jaunuolio, vardu d’Artanjanas (veikėjo prototipas – Šarlis de Bacas Kastelmoras d’Artanjanas), nuotykius, šiam išvykus iš namų ir patraukus į Paryžių, tikintis prisijungti prie muškietininkų gvardijos. Nors d’Artanjanas negali iš karto prisijungti prie šio elitinio korpuso, jis susidraugauja su trimis itin pajėgiais to amžiaus muškietininkais – Atu, Portu ir Aramiu, „trimis muškietininkais“ arba „trimis neatskiriamaisiais“ – ir taip įsitraukia į valstybės ir rūmų reikalus.

„Trys muškietininkai“ visų pirma yra istorinis ir nuotykių romanas. Tačiau Diuma romane vaizduoja ir Ancien Régime santvarkos metu klestėjusią neteisybę, piktnaudžiavimą valdžia ir absurdą, taip suteikdamas romanui papildomo politinio svorio jo išleidimo metais – tuo metu Prancūzijoje vis dar vyko aršios diskusijos tarp respublikonų ir monarchistų. Istorija pirmą kartą buvo išspausdinta 1844 m. kovo-liepos mėn., Liepos monarchijos laikais, likus ketveriems metams iki 1848 m. Prancūzijos revoliucijos, sukūrusios Antrąją respubliką.

D’Artanjano istorija tęsiama romanuose „Po dvidešimties metų“ ir „Vikontas de Braželonas: Po dešimties metų“.

Romano leidimai lietuvių kalba – 1929, 1940, 1950 ir 2022 m. 1950 m. lietuvių kalba pastatytas spektaklis.Čepinskienė, Galina. Trys muškietininkai (VLE)

 Populiariojoje kultūroje 

 Kino ekranizacijos 
 „Trys muškietininkai“, 1921 m. išleistas nebylus kino filmas, kuriame vaidina Douglas Fairbanks.
 „Trys muškietininkai“, 1939 m. muzikinė komedija, kurioje vaidina Don Ameche ir broliai Ricai.
 „Trys muškietininkai“, 1948 m. kino juosta, kuriuose vaidmenis atlieka Van Heflin, Lana Turner, June Allyson, Angela Lansbury, Vincent Price ir Gene Kelly.
 „Trys muškietininkai“, 1973 m. Richard Lester režisuotas filmas, kuriame vaidina Oliver Reed, Frank Finlay, Richard Chamberlain ir Michael York. Filme adaptuota tik pusė A. Diumos romano, likusi dalis išleista kitais metais pavadinimu „Keturi muškietininkai“.
 „D'Artjanjanas ir trys muškietininkai“, 1978 m. sovietų miuziklas, kuriame vaidino Michailas Bojarskis
 „Trys muškietininkai“, 1993 m. Disnėjaus studijos adaptacija, kurioje vaidino Charlie Sheen, Kiefer Sutherland, Oliver Platt ir Chris O'Donnell. Pabaigos garso takelį „All For Love ()“ sukūrė Brajanas Adamsas, Robertas Džonas Lenas ir Maiklas Kamenas, o pačią dainą atliko Brajanas Adamsas kartu su Rodu Stiuartu ir Stingu. Ši daina itin išpopuliarėjo, ypač Šiaurės Amerikoje, kur pasiekė dainų topų viršūnę. Muziką filmui atliko Didžiojo Los Andželo Visų Žvaigždžių orkestras, tų pačių metų lapkritį buvo išleista kasetė ir kompaktinė plokštelė.
 „Muškietininkas“, 2001 m. Peterio Hiamso režisuotas amerikiečių filmas.
 „Trys muškietininkai“, 2011 m. Polo Andersono režisuotas filmas, kuriame vaidina Luke Evans, Ray Stevenson ir Milla Jovovich.
 „Trys muškietininkai: D'Artanjanas“ ir „Trys muškietininkai: Miledi“, 2023 m. išleistas prancūzų dviejų dalių nuotykių filmas, kuriame vaidmenis atlieka François Civil, Vincent Cassel, Pio Marmaï, Romain Duris ir Eva Green.

Taip pat sukurta laisvos interpretacijos ekranizacijų, kuriose veiksmas perkeliamas į kitus laikus ar šalis, pvz., Trys muškietininkai Laukiniuose Vakaruose (1973 m.)

 Animaciniai filmai 
Sukurta nemažai animacinių filmų, vienas jų, ispanų ir japonų animatorių kurtas „Dogtanjanas ir trys šunietininkai“, buvo dubliuotas lietuviškai ir rodytas per lietuvišką televiziją. 1936 m. Volto Disnėjaus kompanija išleido animacinį filmą „Trys akli pelėtininkai“.

 Kita 
Knygos siužeto pagrindu išleisti keli kompiuteriniai ir stalo žaidimai.

Trijų muškietininkų įvaizdį imitavo 2020 m. įsteigtos politinės partijos „Laisvė ir teisingumas“ įkūrėjai Artūras Zuokas, Artūras Paulauskas ir Remigijus Žemaitaitis.„Trys muškietininkai“ į pagalbą kviečiasi ir raganą – tikisi laimėti Seimo rinkimus (LNK)

 Šaltiniai 

Kategorija:Istoriniai romanai
Kategorija:Nuotykių romanai
Kategorija:Prancūzų literatūra